coulometri
Store norske leksikon,Realfag,Kjemi,Elektrokjemi og metallurgi,Elektrokjemi
Coulometri er en elektrokjemisk analysemetode hvor man måler antall coulomb som forbrukes ved en elektrokjemisk reaksjon, hvor analytten overføres fullstendig fra et oksidasjonstrinn til et annet (oksidasjon eller reduksjon).
Coulometrisk titrering Coulometrisk titrering er en elektrokjemisk analysemetode hvor titrermiddelet produseres i prøveløsningen ved elektrolyse. Det legges en konstant strøm over to elektroder og man registrerer tiden som går med til man når ekvivalenspunktet. Produktet ampere · sekunder = coulomb er direkte proporsjonal med antall ekvivalenter titrerreagens produsert i løsningen (Faradays lov).Ekvivalenspunktet bestemmes vanligvis ved elektrokjemiske metoder som potensiometri eller «dead-stop». Det benyttes vanligvis platinaelektroder. Den ene har stor overflate (generatorelektrode hvor reagenset produseres), den andre elektroden isoleres fra løsningen med glassinter eller diafragma. For eksempel generering av hydrogenioner ved anoden resulterer i dannelse av hydroksylioner ved katoden. Derfor må katoden isoleres slik at hydroksylionene ikke forstyrrer titreringen.Fordelen ved coulometri er at coulomb blir den primære standarden, man slipper altså å innstille titrerløsninger. Metoden er derfor velegnet til bestemmelse av små konsentrasjoner (det er lettere å måle en liten strøm enn å innstille veldig fortynnede titrerløsninger). Samme apparat kan benyttes til alle slags titreringer, og fordi titrerreagenset produseres direkte i prøveløsningen, kan man benytte reagenser som er altfor ustabile til å oppbevares i en byrette (for eksempel Ti3+, Cu+, Br2, Mn3+). En kan derfor utvikle meget spesifikke titrermetoder. Les mer i Store norske leksikon elektrokjemiske analysemetoder